Mai mulţi brașoveni care locuiesc în apropiere de Biserica Sfântul Toma din Răcădău (strada Dobrogeanu Gherea), au sesizat Garda de Mediu, deranjaţi de volumul difuzoarelor amplasate în exteriorul bisericii, mai ales în timpul slujbelor religioase. „Această sesizare a fost o premieră pentru Garda de Mediu Braşov şi singura de acest gen de până acum. Am luat măsurile cuvenite, am verificat nivelul sonor în zonă şi am găsit înţelegere din partea parohiei respective, care a diminuat sonorul difuzoarelor amplasate în exterior. În jurul bisericii, este un cartier de locuinţe, iar cetăţenii au reclamat că la anumite ore îi deranjează volumul din boxele exterioare. Din alte cartiere nu am primit asemenea sesizări”, a precizat pentru Agerpres, Mircea Paraschiv, şeful Comisariatului Judeţean al Gărzii Naţionale de Mediu.

În prima jumătate a anului 2016, la Comisariatul Judeţean al Gărzii Naţionale de Mediu Braşov s-a înregistrat un număr de 171 de reclamaţii, din care au fost soluţionate 120, restul fiind direcţionate către alte instituţii sau clasate, după caz, a precizat Mircea Paraschiv în cadrul şedinţei Colegiului Prefectural care a avut loc astăzi.

Distribuie articolul: Facebook

Twitter

Email

Listare

